
     Forord
    
   

   
    Veiledning i lærerprofesjonen har engasjert oss i en årrekke. Hva kjennetegner veiledning som fremmer utviklingsprosesser i skolen? Hvordan kan veiledning være av betydning for læreres profesjonelle utvikling? Hvilke faktorer må veiledere ta hensyn til i et veiledningsforløp? Hva er veiledningens fallgruver, og hvilke uttrykk kan veiledning ha i ulike faser av lærerkarrieren?
   

   
    I denne boken vil du få innblikk i hva veiledning er, hvorfor veiledning kan være viktig, og hvordan man kan jobbe med veiledning som fremmer profesjonell utvikling. Det er særlig tre utvalgte faser av lærerkarrieren vi retter søkelyset mot: veiledning i grunnutdanning, i overgang mellom utdanning og yrke og som del av utviklingsprosesser i et lærerkollegium.
   

   
    Boken består av 15 kapitler skrevet av veiledere i skolen, veiledere i veilederutdanninger og i høyere utdanning generelt og forskere som er involvert i veiledning i skolen. Forfatterne presenterer aktuell og forskningsbasert kunnskap om veiledning til ulike aktører innenfor lærerprofesjonen.
   

   
    Vi håper å kunne bidra med nye innsikter som kan inspirere til arbeid for å utvikle veiledning av god kvalitet. Vår ambisjon er at lærere med kompetanse innen veiledning skal bli rustet til å være aktører innen profesjonell utvikling i lærerprofesjonen.
   

   
    Vi vil takke anonyme fagfeller for verdifulle vurderinger av kapitlene. Takk også til redaktør Hallvard Aamlid i Fagbokforlaget for god oppfølging i utvikling av boken fra idé til prosjektslutt.
   

   
    God lesing!
   

   
    Bergen, juli 2024
   

   
    Edel Karin Kvam, Dag Roness, Marit Ulvik, Ingrid Helleve og Kari Smith

